NARIADENIE KOMISIE (ES) č. 1753/2006
z 28. novembra 2006,
ktorým sa mení a dopĺňa nariadenie Rady (ES) č. 669/97, ktorým sa zriaďuje a ustanovuje správa colných kvót Spoločenstva pre niektoré ryby a rybie výrobky s pôvodom na Faerských ostrovoch, ktorým sa vymedzujú podrobné ustanovenia na zmenu, doplnenie a úpravu týchto opatrení a ktorým sa ruší nariadenie (ES) č. 1983/95
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 669/97 zo 14. apríla 1997, ktorým sa zriaďuje a ustanovuje správa colných kvót Spoločenstva pre niektoré ryby a rybie výrobky s pôvodom na Faerských ostrovoch, ktorým sa vymedzujú podrobné ustanovenia na zmenu, doplnenie a úpravu týchto opatrení a ktorým sa ruší nariadenie (ES) č. 1983/95 (1), a najmä na jeho článok 5 ods. 1 písm. b),
keďže:
(1)
Rozhodnutím č. 1/2006 Spoločného výboru ES - Dánsko - Faerské ostrovy z 13. júla 2006 (2) sa zmenila a doplnila tabuľka II prílohy k protokolu 1 zmluvy medzi Európskym spoločenstvom na jednej strane a dánskou vládou a regionálnou vládou Faerských ostrovov na druhej strane, pričom sa ročné colné kvóty pripravených alebo konzervovaných garnátov, kreviet a nórskych homárov zvýšili z 3 000 na 4 000 ton. Toto rozhodnutie nadobudlo účinnosť 1. septembra 2006.
(2)
Objem ročnej colnej kvóty pre garnáty, krevety a nórske homáre uvedený v prílohe k nariadeniu (ES) č. 669/97 pod poradovým číslom 09.0679 by sa mal zmeniť a doplniť takým spôsobom, aby sa zohľadnilo toto zvýšenie kvót.
(3)
Opatrenia ustanovené v tomto nariadení sú v súlade so stanoviskom Výboru pre Colný kódex,
PRIJALA TOTO NARIADENIE:
Článok 1
Príloha k nariadeniu (ES) č. 669/97 sa mení a dopĺňa takto:
V tabuľke sa pre poradové číslo 09.0679 v súvislosti s ročnými colnými kvótami pripravených alebo konzervovaných garnátov, kreviet a nórskych homárov objem uvedený v šiestom stĺpci „3 000“ sa nahrádza „4 000“.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. septembra 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. novembra 2006